Reserwebank se hoof: Dis tyd vir moeilike besluite | Netwerk24
Eers jou groente, dan nagereg.
Só sê Lesetja Kganyago, pre­sident van die Reserwebank, oor die situasie waarin Suid-Afrika hom bevind met hoë staatskuld, swak ekonomiese groei en ’n moontlike afgradering van die land se staat­skuld tot rommelstatus.
Lesetja Kganyago sê Suid-Afrika se kredietgradering is in ons eie hande. Foto: Deon Raath
“Suid-Afrika se kredietgradering is in ons eie hande. Ons weet baie goed wat die kredietgraderingsagentskappe bekommer. As ons dit takel, kan ons ons beleggingstatus behou. As ons doen wat ons gesê het ons gaan doen, kan ons selfs in die volgende paar jaar ’n beter gradering kry,” het Kganyago die afgelope week in ’n onderhoud met Rapport in Johannesburg gesê.
Hy glo die politieke leiers weet wat die uitdagings is en wat gedoen moet word. “Wanneer dit by die ekonomie kom, is daar nie iets soos ’n gratis ete nie, net moeilike besluite. En dis daardie moeilike besluite wat die land se verkose leiers moet neem.”
Kganyago het verduidelik dis soos om jou leefstyl te verander en gereeld groente te eet vóórdat dit nodig is om medikasie vir cholesterol en hoë bloeddruk te moet neem.
Hy het aan Rapport gesê die vraag is, sou die land afgradeer word, of beleggers reeds hul geld landuit geneem het, en of hulle dit eers sal doen wanneer ’n afgradering gebeur.
Indien die geld reeds landuit is, sal ’n afgradering uiteraard nie tot ’n groot uitvloei van kapitaal lei nie. Maar as dit steeds hier is ten tyde van ’n afgradering, sal heelwat geld uitvloei, die rand sal verswak en dit kan inflasie opstoot.
LEES OOK: Reserwebank: SA het nog lank nie IMF-hulp nodig
Indien dít gebeur, sal die Reserwebank moet reageer om inflasie in toom te hou. Hy het benadruk dat hoër inflasie Suid-Afrikaners armer maak. As jy finansiële bates het, kan dit jou in ’n mate beskerm, maar vir gewone werkers of werkloses beteken hoë inflasie net pyn.
Wat die debat oor die mandaat, eienaarskap en nasionalisering van die Reserwebank betref wat telkens die laaste paar maande opgevlam het, sê Kganyago net sodra mense kalmeer danksy ’n versekering van die president of die minister van finansies, maak iemand weer ’n ondeurdagte opmerking wat die knuppel in die hoenderhok gooi.
Gaan die debat oor die mandaat, onafhanklikheid of eienaarskap van die bank ons help om die ekonomie aan die gang te kry?
Die vraag is egter of dít die belangrikste debat is wat ons in Suid-Afrika moet hê. “Ons moet fokus op ons uitdagings. Die ekonomie groei skaars. Gaan die debat oor die mandaat, onafhanklikheid of eienaarskap van die bank ons help om die ekonomie aan die gang te kry?”
Of hy gefrustreerd of geïrriteerd raak met die kwessie wat kort-kort kop uitsteek, sê Kganyago bloot hy drink baie kamilletee.
Lesetja Kganyago, president van die Reserwebank. Sy termyn is pas met nog vyf jaar verleng. Foto: Deon Raath
“Ons moet ook praat oor waarom Suid-Afrika stadiger as die wêreldekonomie groei, en die laaste paar jaar ook stadiger as ander ontluikende markte.
“Wat is dit wat ons gedoen het of nie gedoen het wat maak dat ons groeikoers nie kers vashou by die res nie?”
Hy het ook gewaarsku oor die huidige handelspanning tussen twee van Suid-Afrika se belangrikste handelsvennote, China en Amerika. So iets tref ’n land soos Suid-Afrika met ’n klein, oop ekonomie swaar.
Pres. Cyril Ramaphosa het Kganyago sowat ’n maand gelede vir nog ’n termyn van vyf jaar as president van die Reserwebank aangestel.
Lesetja Kganyago sê Suid-Afrika moet hom afvra waarom ander lande vinniger groei. Foto: Deon Raath
Kganyago het Donderdag in die mediagesprek gesê hy is bevoorreg om in ’n posisie te wees waar hy die land en landsburgers kan dien. Hy kan hom nie iets anders voorstel nie.
“Ek het ’n passie om te dien. Hierdie werk is ’n roeping, nie ’n ontplooiing nie. As ek gevra word om te dien, is ek beskikbaar vir waar my vaardighede en kennis benodig word.
“Ek is bereid om my werk by die Reserwebank te doen sonder vrees vir teenstand of druk. Die Reserwebank se personeel bestaan uit sulke mense, goeie mense wat verstaan wat nodig is. Dié mense het opgesien na my om hulle te lei.”
Meer oor: Lesetja Kganyago | Ekonomiese Beleid | Nasionalisering | Monetêre Beleid | Reserwebank | Rentekoers | Ekonomie | Ekonomiese Groei | Inflasie